बोलीं- बिजनेस फैमिली से भी संबंध रखती हूं; कहा- फैमिली में जेंडर को लेकर भेदभाव नहीं
Amitabh Bachchan Grand-Daughter Navya Naveli Nanda On Her Career Choices. अमिताभ बच्चन की नातिन नव्या नवेली नंदा की एक्टिंग में कोई रुचि नहीं है। उनका रुझान एक्टिंग से ज्यादा बिजनेस की तरफ है। नव्या का कहना है
अमिताभ बच्चन की नातिन नव्या नवेली नंदा की एक्टिंग में कोई रुचि नहीं है। उनका रुझान एक्टिंग से ज्यादा बिजनेस की तरफ है। नव्या का कहना है कि उनकी फैमिली में जेंडर को लेकर कोई भेदभाव नहीं है।
नव्या इसके लिए अपनी फैमिली की शुक्रगुजार भी हैं। नव्या के भाई अगस्त्या नंदा जल्द ही जोया अख्तर की फिल्म द आर्चीज में नजर आएंगे। भाई के फिल्मों में डेब्यू के बाद ये सवाल उठा था कि क्या नव्या भी इंडस्ट्री में कदम रखेंगी। हालांकि नव्या ने फिलहाल साफ कर दिया है कि उनका फिल्मों में आने का कोई इरादा नहीं है।
मेरे घर में जेंडर के आधार पर भेद नहीं होता
नव्या ने हिंदुस्तान टाइम्स से बात करते हुए कहा- मैं सौभाग्य से एक ऐसे परिवार में पली-बढ़ी हूं, जहां मर्दों और औरतों को समान रूप से देखा जाता है। मेरे घर में किसी ने मुझ पर मेरे लिंग के आधार पर भूमिका नहीं सौंपी। इसी वजह से मुझे काम करने में काफी सहायता मिली।
एक्टिंग नहीं करेंगी नव्या 
नव्या से एक्टिंग में भविष्य बनाने पर सवाल किया गया। इसका जवाब देते हुए उन्होंने कहा- मेरा संबंध बिजनेस फैमिली से भी है। इसे लेकर मैं बिल्कुल क्लियर हूं। कॉलेज खत्म होने के बाद मुझे एहसास हो गया था कि मुझे करना क्या है।
नव्या ने कहा- मैंने हमेशा महिला सशक्तिकरण के लिए बात की है। मैं लकी हूं कि मुझे अपनी बात रखने के लिए एक प्लेटफॉर्म मिला है। मैं इसके जरिए गंभीर मुद्दों को उठा सकती हूं।
बता दें कि नव्या महिलाओं के उत्थान के लिए काम करती हैं। इससे अलावा हेल्थ सेक्टर में वे काफी ज्यादा सक्रिय हैं।
बिग बी ने की थी घोषणा- बेटे-बेटी दोनों को प्रॉपर्टी में मिलेगी हिस्सेदारी 
नव्या का कहना है कि उनके घर में महिलाओं और पुरुषों को समान रूप से देखा जाता है। नव्या की बात इसलिए भी सही है कि क्योंकि कुछ साल पहले अमिताभ बच्चन ने घोषणा की थी कि उनकी प्रॉपर्टी में दो हिस्से होंगे। एक हिस्सा उनके बेटे अभिषेक को मिलेगा, जबकि दूसरे हिस्से की मालकिन उनकी बेटी श्वेता बच्चन होंगी।
मार्च 2017 में अमिताभ बच्चन ने ट्विटर पर एक फोटो शेयर की थी, जिसमें वो एक प्लेकार्ड पकड़े दिखाई दे रहे थे। कैप्शन में उन्होंने जेंडर इक्वलिटी को हैशटैग करते हुए लिखा था- हम बराबर है। प्लेकार्ड पर लिखा हुआ था, जब मैं मरूंगा और अपने पीछे जो भी संपत्ति छोड़कर जाऊंगा, वो मेरी बेटी और बेटे के बीच बराबर बाटी जाएगी।
फिल्मी बैकग्राउंड होने के बावजूद फिल्मों से दूर हैं नव्या
नव्या, जया-अमिताभ बच्चन की बेटी श्वेता बच्चन नंदा की बेटी हैं। श्वेता ने एस्कॉर्ट्स कंपनी के मालिक निखिल नंदा से शादी की थी। नव्या 25 साल की हैं, उन्होंने न्यूयॉर्क की फोरडम यूनिवर्सिटी से डिजिटल टेक्नोलॉजी में ग्रेजुएशन किया है। साथ ही वो प्रोडक्ट मार्केटिंग और स्ट्रैटेजिक ग्रोथ में एक्सपर्ट हैं।
उन्होंने स्टेनफोर्ड बिजनेस स्कूल से यूएक्स और डिजाइन थिंकिंग में सर्टिफिकेट हासिल किया हुआ है। वे एक ऑनलाइन हेल्थकेयर प्लेटफॉर्म आरा हेल्थ की फाउंडर भी हैं। इसके अलावा वे एक चैट शो भी होस्ट करती हैं। एक फिल्मी बैकग्राउंड से होने के बावजूद नव्या फिल्मों से दूर ही रहती हैं।